কার্নিভ্যালের দিন সরাসরি ঠাকুর আসবে সামনে। ঠাকুর দেখার ঝক্কি নেই। সেরা ঠাকুরগুলো নিজের চোখে কিংবা টেলিভিশনের পর্দায় দেখে নেওয়া। একটা সময় ছিল, যখন কলকাতার বড় ও নামী পুজো বলতে সব থেকে আগে উঠে আসত কলেজ স্ট্রিট, মহম্মদ আলি পার্ক কিংবা একডালিয়া এভারগ্রিনের নাম। কিন্তু পরবর্তী পর্যায়ে এর সঙ্গে যুক্ত হয় ত্রিধারা, চেতলা অগ্রণী, সুরুচি সংঘ কিংবা নাকতলা উদয়ন সংঘের নাম। দর্শণার্থীদের ব্যাপ্তিও বাড়তে থাকে। মহালয়ার থেকে উদ্বোধন শুরু হয় যা চলে পঞ্চমী পর্যন্ত। পুজোর দিন যত এগোয় সাধারণের ভিড় বাড়তে থাকে। সপ্তমী, অষ্টমী, নবমী ভিড়ে একে অপরকে হার মানায় এক-একটি দিনে। গত দুবছরেও দেখা গিয়েছে, কার্নিভ্যালের জন্য ঠাকুর মণ্ডপে থাকায় মণ্ডপে মণ্ডপে ভিড় থাকে একাদশী দ্বাদশীতেও। এবার সরকার নির্ধারিত কার্নিভ্যালের দিন ধার্য হয়েছে ২৩ অক্টোবর। ফলে এখনও চারদিন মণ্ডপে থাকবে প্রতিমা।